Weekend rodnic în medalii pentru luptătorii de la CS Heracle.
Budapesta și Belgrad, cele mai apropiate capitale europene, au fost locurile în care s-au evidențiat în weekend luptătorii de la CS Heracle.
Patru medalii individuale au fost obținute în cel mai mare oraș din Ungaria.
Echipa Republicii Moldova, având în componență cinci sportivi care se pregătesc la Vila Heracle din comuna Ghiroda și pe alții doi care s-au aflat în trecut sub îndrumarea antrenorului Roman Zgardan, a ocupat prima poziție în clasamentul pe națiuni.
CITEȘTE ȘI: Sânnicolau Mare are buget votat în unanimitate, în ciuda contestației prefectului de Timiș împotriva alocărilor făcute de către Consiliul Județean
La "International KIMBA Greco-Roman Cup", concurs pentru juniori (U20) organizat de academia maghiară "Kozma Istvan" și de federația de lupte din Ungaria, pe podium au urcat Pavel Denisenco (locul 2 – categ. 63 kg), Alexandru Solovei (locul 2 – categ. 77 kg), Maxim Sarmanov (locul 3 – categ. 55 kg) și Bogdan Alin Muraru (locul 3 – categ. 60 kg). Republica Moldova i-a mai avut pe locuri fruntașe pe Vasile Zabica (locul 1 – categ. 72 kg), Cristian Rusu (locul 3 – categ. 87 kg) și Egor Jecov (locul 3 – categ. 130 kg).
Activitatea continuă la Budapesta în această săptămână pentru sportivii menționați cu un stagiu de pregătire la care mai participă luptători din Statele Unite ale Americii, Serbia, Germania, Austria și Ungaria.
Antrenorul Fiodor Covanji este prezent și în capitala Ungariei. La "Kup Srbije – Memorijal Miroslav Citakovic – Cira", competiție divizată în două categorii de vârstă – U13 ("Serbian Open") și U17 (Trofej Beograda") și organizată sâmbătă la Belgrad, au urcat pe podiumul de premiere următorii sportivi: Chiril Radița (categ. 31 kg) – locul 1 , Alex Nastas (categ. 54 kg) – locul 1, Nichita Fornea (categ. 40 kg) – locul 2, Maxim Revenco (categ. 48 kg) – locul 3, Dumitru Tudorică (categ. 60 kg) – locul 3, Andrei Cernous (categ. 80 kg) – locul 3.
În capitala Serbiei au mai participat Bogdan Toderaș (categ. 37 kg) și Artiom Smetanca (categ. 55 kg). Totodată, CS Heracle a ocupat locul al treilea în clasamentul pe echipe la categoria de vârstă U13.